S-23/2013

Mál þetta, sem þingfest 21. ágúst og dómtekið 4. september sl., er höfðað af sérstökum saksóknara 3. júlí 2013 á hendur E-kk-þgf S-kk-þgf, fæddum 5. Maí 1964, til heimilis að Hugljótsstöðum, 656 Hofsósi, ,,fyrir meiri háttar brot gegn skattalögum og lögum um bókhald, framin í sjálfstæðri atvinnustarfsemi, með því að hafa:

1. Eigi staðið skil á virðisaukaskattsskýrslum vegna allra uppgjörstímabila rekstrarársins 2008 og hafa eigi staðið skil á virðisaukaskatti sem innheimtur var í starfseminni vega sömu uppgjörstímabila, í samræmi við fyrirmæli IX. kafla laga nr. 50/1988, um virðisaukaskatt, samtals að fjárhæð kr. 12.873.661,- sem sundurliðast sem hér greinir:

Uppgjörstímabil: Vantalinn VSK:

Árið 2008

janúar – febrúar kr. 1.922.835

mars – apríl kr. 1.158.810

maí – júní kr. 2.120.319

júlí – ágúst kr. 3.056.549

september – október kr. 2.996.911

nóvember – desember kr. 1.618.237

2. Látið undir höfuð leggjast að færa lögbundið bókhald og vanrækt að varðveita bókhaldsgögn vegna sjálfstæðrar atvinnustarfsemi sinnar rekstrarárið 2008.

Framangreind brot ákærða samkvæmt 1. tl. ákæru teljast varða við 1. mgr. 262. gr. almennrar hegningarlaga nr. 19/1940, sbr. 1. gr. laga nr. 39/1995, sbr. einnig 1. mgr. 40. gr. laga nr. 50/1988, um virðisaukaskatt, sbr. 3. gr. laga r. 42/1995 og 3. gr. laga nr. 134/2005.

Framangreind brot ákærða samkvæmt 2. tl. ákæru teljast varða við 2. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 1. og 2. tölulið 1. mgr. 37. gr., sbr. 36. gr. laga nr. 145/1994, um bókhald, sbr. 1. gr. laga nr. 37/1995.

Þess er krafist að ákærði verði dæmdur til refsingar og greiðslu alls sakarkostnaðar.”

II

Ákærði boðaði forföll þegar málið var þingfest 21. ágúst sl. Málið var tekið fyrir aftur 4. september sl. Ákærði sótti þá þing og játaði þá skýlaust háttsemi þá sem honum er í ákæru gefin að sök. Játning ákærða er í samræmi við önnur gögn málsins og telst sekt hans nægilega sönnuð en brot ákærða eru réttilega færð til refsiákvæða í ákæru. Farið var með málið í samræmi við ákvæði 1. mgr. 164. gr. laga um meðferð sakamála nr. 88/2008.

Samkvæmt sakavottorði á ákærði að baki nokkurn sakarferil. Fyrri brot hans önnur en það sem dæmt var 21. maí 2010 varða einkum brot gegn umferðarlögum og lögum um ávana- og fíkniefni og hafa þau ekki áhrif á niðurstöðu máls þessa. Með nefndum dómi frá 21. maí 2010 var ákærði sakfelldur fyrir meiriháttar brot gegn skatta- og bókhaldslögum framin í sjálfstæðri atvinnustarfsemi. Honum var þá gert að sæta fangelsi í átta mánuði en refsingin bundin skilorði og skyldi hún niður falla að liðnum tveimur árum. Þá var honum gert að greiða 33.948.000 krónur í sekt til ríkissjóðs en sex mánaða fangelsi kæmi í stað sektarinnar yrði hún ekki greidd innan fjögurra vikna.

Brot það sem ákærði er nú sakfelldur fyrir var framið áður en nefndur dómur frá 21. maí 2010 var kveðinn upp og ber því að gera ákærða hegningarauka samkvæmt 78. gr. almennra hegningarlaga nr. 19/1940, er samsvari þyngingu hegningarinnar, sem kynni að hafa orðið, ef dæmt hefði verið um öll brotin í fyrra málinu.

Ákærði er í máli þessu sakfelldur fyrir að skila ekki virðisaukaskattskýrslum vegna allra uppgjörstímabila rekstrarársins 2008 og fyrir að standa ekki skil á virðisaukaskatti sem innheimtur var í starfseminni á sama tímabili. Þá er hann og sakfelldur fyrir að færa ekki lögbundið bókhald og fyrir að vanrækja að varðveita bókhaldsgögn vegna sjálfstæðrar atvinnustarsemi 2008. Telst brot hans stórfellt og þykir refsing hans hæfilega ákveðin fjögurra mánaða fangelsi. Efni eru til að binda refsinguna skilorði og skal hún niður falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Samkvæmt 1. mgr. 40. gr. laga um virðisaukaskatt verður ákærða einnig gerð sektarrefsing. Þar sem um stórfellt brot er að ræða þykir ekki fært að miða við fésektarlágmark samkvæmt framagreindu ákvæði, heldur verður miðað við þrefalda fjárhæð vanskila, sbr. t.d. dóm Hæstaréttar Íslands í máli nr. 475/2005. Verður ákærði samkvæmt þessu dæmdur til að greiða 38.600.000 króna sekt til ríkissjóðs sem honum ber að greiða innan fjögurra vikna frá birtingu dómsins en sæta ella fangelsi í sex mánuði.

Enginn sakarkostnaður hefur fallið á mál þetta.

Málið sótti B-kk-nf I-kk-nf Ó-kk-nf fulltrúi lögreglustjórans á Sauðárkróki.

H-kk-nf H-kk-nf héraðsdómari kveður upp dóm þennan.

Dómsorð:

Ákærði, E-kk-nf S-kk-nf, sæti fangelsi í fjóra mánuði en fullnustu refsingarinnar er frestað og skal hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga.

Ákærði greiði 38.600.000 króna sekt til ríkissjóðs og komi sex mánaða fangelsi í stað sektarinnar verði hún ekki greidd innan fjögurra vikna frá birtingu dóms þessa.

H-kk-nf H-kk-nf.